ગઈ કાલે BJPએ પત્રકાર-પરિષદમાં આ વિડિયો બતાવ્યો હતો અને પછી ‘દામાદ શ્રી’ બુકલેટ બહાર પાડી હતી. BJPના જનરલ સેક્રેટરી રવિશંકર પ્રસાદે કહ્યું હતું કે ‘શા માટે રૉબર્ટ વાડ્રાએ માત્ર હરિયાણા અને રાજસ્થાનમાં જ જમીન ખરીદી હતી. હવે હું સોનિયા ગાંધીને સવાલ પૂછવા માગું છું કે રૉબર્ટ વાડ્રાનું વિકાસ મૉડલ શું છે? કૉન્ગ્રેસ મોટા દિલની વાત કરે છે, પણ કૉન્ગ્રેસે કયા મોટા દિલથી રૉબર્ટ વાડ્રાની મદદ કરી અને આટલું મોટું એમ્પાયર ઊભું કરવામાં મદદ કરી? રાજસ્થાનમાં અશોક ગેહલોટ સરકારે રૉબર્ટ વાડ્રાને હજારો એકર જમીન સસ્તામાં આપી દીધી જેથી પછી ઊંચા દામે વેચીને એમાંથી નફો રળી શકાય. જો તેઓ બિઝનેસમૅન હોય તો શા માટે તેમણે બીજાં રાજ્યોમાં જમીન ખરીદી નહીં? અમારી બુકલેટના અંતમાં અમે લખ્યું છે કે જનતા માફ નહીં કરે.’